Papersnake/gushiwen huggingface dataset:
新春感事八首终篇因以自解
陆游（宋代）

一年最好早春天，风日初和未脱绵。
坎坎圆鼙赛神社，翻翻小繖下湖船。
中秋同施还初文学携门下诸友汎舟南溪
于慎行（明代）

别馆依泉石，方舟集俊英。陈诗吴季子，讲业鲁诸生。

云树空中影，笙歌水上声。回桡应已夜，山月好相迎。
十月八日闻鸡鸣即起案上偶有陶集繙阅数诗有
赵蕃（宋代）

寒缸烛余膏，破炉明宿火。
懒复布衾眠，遂作藜床坐。
默坐亦何为，姑取陶诗课。
我友安在哉，良思与之和。
禅人并化主写真求赞
释正觉（宋代）

肌骨瘦寒，气貌衰残。
坐冷秋生河阔，心空月堕潮乾。
善财游历百城了，楼阁门开指一弹。
玄峰
释绍昙（宋代）

极尽幽微裂万差，天然鸟道绝安排。
欲穷顶{左宁右页}翻身句，妙密中防险崖。
大秦寺
苏轼（宋代）

晃荡平川尽，坡陀翠麓横。
忽逢孤塔迥，独向乱山明。
信足幽寻远，临风却立惊。
原田浩如海，衮衮尽东倾。
仙游潭五首。
（潭上有寺三。
二在潭北，循黑水而上为东路，至南寺。
渡黑水西里余，従马北上为西路，至北寺。
东路险，不可骑马，而西路隔潭，潭水深不可测，上以一木为桥，不敢过。
故南寺有塔，望之可爱而终不能到。
）
将发永城题陈伯隽蒙轩
贺铸（宋代）

几对春风把酒杯，小舟临发更徘徊。
四明狂客重来日，庭下榴花开未开。
享太庙乐章
李回（唐代）

受天明命，敷祐下土。化时以俭，卫文以武。

氛消夷夏，俗臻往古。亿万斯年，形于律吕。
杂咏一百首·扁鹊
刘克庄（宋代）

疾始于荣卫，哀哉不豫谋。
贪生讳闻死，天下几桓侯。
短歌曲
白居易（唐代）

世人求富贵，多为奉嗜欲。盛衰不自由，得失常相逐。

问君少年日，苦学将干禄。负笈尘中游，抱书雪前读。

布衾不周体，藜茹才充腹。三十登宦途，五十被朝服。

奴温新挟纩，马肥初食粟。未敢议欢游，尚为名检束。

耳目聋暗后，堂上调丝竹。牙齿缺落时，盘中堆酒肉。

彼来此已去，外馀中不足。少壮与荣华，相避如寒燠。

青云去地远，白日经天速。从古无奈何，短歌听一曲。
宣城送进士郑徽赴举
许棠（唐代）

长安去是归，上马肯沾衣。水国车通少，秦人楚荐稀。

鸿方离北鄙，叶下已西畿。好整丹霄步，知音在紫微。
渡白沟
许宗鲁（明代）

昔运遘屯厄，恒纪变参商。
南风日不竞，朔吹益远扬。
英雄各乘御，龙战血玄黄。
矫矫平将军，独立当中央。
张弧射九日，抚剑盼四方。
事去绩故隳，志伸愿已偿。
朅来岁月久，道里未能忘。
仲生固有为，忽死亦其常。
停骖览故壁，雪涕履战场。
清川带萦纡，白骨浩纵横。
惋叹不能发，总辔歌此章。
童丱须知 其三
史浩（宋代）

自古贤人起细微，王章涕泣卧牛衣。若还遇主居温燠，勿忘当时处布韦。
次韵苗彦先题薛献可新居四首
林季仲（宋代）

西山拏得落檐前，飞翠侵帘夕更妍。
心远地偏如靖节，江湖处处是斜川。
谒金门·云树直
石孝友（宋代）

云树直。雨歇半空犹湿。山影插尖高几尺。依依衔落日。远岸双飞鸂鶒。一水无情自碧。飒飒白苹风正急。断肠人独立。
华亭百咏·莲巢
许尚（宋代）

记得荷香里，蛾眉唱采莲。
千年龟欲总，不见叶田田。
寄李惟肖
陈襄（宋代）

峨峨神岳吐灵襟，弱冠飞英翰墨林。
楚国未登和氏璧，晋人惟重孔家金。
文高千丈云霞彩，赋敌三都鼓吹音。
圣代已招岩穴士，传生他日定为霖。
如梦令
吴潜（宋代）

插遍门前杨柳。又是清明时候。岁月不饶人，鬓影星星知否。知否。知否。且尽一杯春酒。
寄题似楼赠房考李时言
皇甫汸（明代）

建溪百折径千重，上有精庐敞碧峰。尽讶楼台开翡翠，多言阁道倚芙蓉。

平临岛屿偏宜月，俯瞰烟霏半在松。仙客好居时独往，大夫能赋几相从。

静中名理虚为指，物外行藏幻是踪。旧日李膺门下士，闽云南望忆登龙。
曳杖
姜特立（宋代）

曳杖度林樾，晴光破衰颜。
好鸟忽相鸣，觉我身世閒。
身世谁自觉，此妙吾独观。
正以静得之，乐哉天地宽。
谢人遗酥
陈宓（宋代）

广寒春雪不能融，留得仙娥素手巾。
白玉加香差可比，冰清乏润远难同。
休将姹女涂丹脸，宜为儒生沃寸衷。
多谢王公情不薄，筠篮特赤故人东。
汉宫春·次韵稼轩蓬莱阁
姜夔（宋代）

一顾倾吴。苎萝人不见，烟杳重湖。当时事如对弈，此亦天乎。大夫仙去，笑人间、千古须臾。有倦客、扁舟夜泛，犹疑水鸟相呼。
秦山对楼自绿，怕越王故垒，时下樵苏。只今倚阑一笑，然则非欤。小丛解唱，倩松风、为我吹竽。更坐待、千岩月落，城头眇眇啼乌。
再次转庵催结局韵
许及之（宋代）

赋花必花指喻指，花若堪谀亦堪毁。转庵赋梅工赋影，祇竟吕刑元是甫。

节逢五日赋榴花，拟别甘酸亦良苦。犹之论画先论形，形似丹青谁不使。

岂知雪里有芭蕉，满壁沧溟本非水。方皋相马群自空，梓匠挥斤风即矩。

续弦何处觅鸾胶，起死底须求凤髓。榴花可玩不可食，昌歜无甜人自喜。

肯将粉泪匹红巾，眼高一世坡仙取。花事方殷催结局，还许殿后吟些子。
悦晴诗
嵇含（魏晋）

劲风归巽林，玄云起重基。朝霞炙琼树，夕影映玉芝。

翔凤晞轻翮，应龙曝纤鬐。百谷偃而立，大木颠复持。
宫词 其一○○
赵佶（宋代）

四方遣使俾观风，利病陈来达禁中。沿革尽从民庶欲，更无壅遏下情通。
再送蒙仲二首
刘克庄（宋代）

昔人曾叹择栖难，今子翱游二相间。
对弈未妨看露布，论诗未相上斋坛。
沉来铁鏁真儿戏，吟退毡裘却凯还。
班固作铭繇捷表，待揩老眼线传观。
朱熙载作平阴令八十日致仕而发
释正觉（宋代）

勇退归来适旧游，家林禾黍一成秋。
黄芦雪照沙头屋，明月波浮江口舟。
耕道谁从夫子后，逃禅今与老僧俦。
些桑试问陶彭泽，风味真醇相肖不。
累日气候差暖梅花辄已弄色聊课童仆芟削培灌以助其发戏成小诗三首 其一
李之仪（宋代）

京洛三十年作客，每见梅花欲忘食。时时魂梦到江南，足迹尘埃来不得。

嗅香嚼蕊不忍舍，为怜绝韵真颜色。谁知晚得江南身，特此一株当舍北。

寒根老蘖初不辨，几与桑榆同弃掷。慇勤地主故指示，顿觉翛然超眼域。

几山气候也深春，戢戢枝头危欲坼。呼奴邻家借刀斧，穿断因之聊拂拭。

便宜邀月作嘉宾，不惜淋漓慰畴昔。
次韵和台源诸篇九首之七台溪
黄庭坚（宋代）

先生行乐在清溪，满世功名对画脂。
一道寒波随眼净，百年高柳到天垂。
昔人无处问谁氏，遗础有情犹旧基。
猿鹤至今烟惨淡，贤愚俱尽水涟漪。
四时相及漏催滴，万事不疑冰泮澌。
聊欲烹茶羹杞菊，身如桑苎与天随。
别梅二首 其二
方一夔（宋代）

风韵清高不受尘，冰为肌骨玉为神。一生谩记吴姬面，不是人间婉媚人。
集句 其二十一
闻人祥正（宋代）

东华金阙万重开，何处闻灯不看来。行幸未停歌未发，君王又进紫霞杯。
和渊明归田园居六首 其六
李纲（宋代）

我昔居梁溪，梦断长安陌。倒冠与落佩，志气良自适。

花前饮春朝，月下舞秋夕。自从丧乱来，光景驹过隙。

无复旧情怀，扰扰为物役。寤寐忧他人，自麻初不绩。

长啸休去来，劳生亦何益。
次韵杨内翰宾筵留咏二首 其一
童轩（明代）

马首黄尘十丈飞，蓝袍今已化缁衣。相过只有扬雄宅，几共谈经坐夕晖。
送道者干澜溪桥
释道生（宋代）

万古澜溪上，无风浪拍空。
路穷桥断处，看子展神通。
送穷
李遹（金朝）

昔年曾作送穷诗，结柳赍粮拟退之。送去还来还复语，君家犹有读书儿。
虚极斋独坐
祝简（宋代）

虚斋长铗短灯檠，明月当窗夜气清。却掩尘编时闭目，胡床独坐听秋声。
岁暮贫甚戏书
陆游（宋代）

阿堵元知不受呼，忍贫闭户亦良图。
曲身得火才微直，槁面持杯秪暂朱。
食案阑干堆苜蓿，褐衣颠倒著天吴。
谁知未减麤豪在，落笔犹能赋两都。
出都留别倪司成鸿宝二首 其一
何吾驺（明代）

当行飞雪冻寒侵，是夕把君诗细吟。若为泰交增赤泪，如追携手发孤心。

浮云千古何须恨，多垒四郊谁独深。路出芦沟还好月，待看天上起凝阴。
腊月下旬偶作
张耒（宋代）

岁暮烟霜泽国寒，晓鸦鸣处是柯山。地炉有火樽馀酒，自起焚香深掩关。
李坚甫净居杂题一十三首 其十一 水亭
文同（宋代）

寒溜日涓涓，萦纡小槛前。不知明月下，谁与弄潺湲。
憩灵隐写怀
释绍嵩（宋代）

莫恨征途远，题诗记独游。
十年行路饱，万里此生浮。
宇宙知何极，山川慰久留。
倚栏哦五字，不觉散人愁。
倦鹤图赞
黄庭坚（宋代）

伟万里之仙骥，羾九关而天翱。
亦倦飞而归止，矧人生之嗟劳。
饥食北山之薇蕨，寒缉江南之落毛。
安能作河中之桴木，宁为篱落之系匏。
苦雨叹
陆游（宋代）

九渊龙公出忘还，瓦沟垂溜声淙潺；茫茫大泽北际海，潋潋平湖南浸山。
吾庐四望路俱断，蛙黾争雄乱昏旦。
漏床腐席夜失眠，湿灶生薪朝不爨。
今年十分喜有秋，岂知青秧出禾头。
老夫一饱复缪悠，听儿读书宽百忧。
成都遨乐诗二十一首·八日太慈寺前区市
田况（宋代）

蜀虽云乐土，民勤过四方。
寸壤不容隙，仅能充岁粮，
间或容墮孏，曷能备凶痒。
所以农桑具，市易时相望。
野氓集广鄽，众贾趋宝坊。
惇本诚急务，戒其靡愆常。
兹会良足喜，后贤勿忽忘。
宗派图
释道冲（宋代）

列派分宗定此图，绳绳相贯兹联珠。
不知佛祖未兴日，还有许多消息无。
题易吉甫观心卷
湛若水（明代）

易子一心耳，观之者又谁。两心相觅处，憧憧日往来。

不如两置之，中思以无为。勿忘与勿助，此间有天机。
谒金门·秋已暮
牛希济（五代）

秋已暮，重叠关山岐路。嘶马摇鞭何处去，晓禽霜满树。
梦断禁城钟鼓，泪滴枕檀无数。一点凝红和薄雾，翠蛾愁不语。
四月十五日发岳州
赵蕃（宋代）

狱事生人系，使臣王命将。
移官乏童马，泛宅恃舟航。
浩浩沅湘乏，滔滔孟夏长。
妻孥累微禄，盗贼幸空囊。
水驿才容借，风帆又趣张。
谁与可尤怨，政尔赋行藏。
幽兴
陆游（宋代）

雨後梅花无复在，老来酒盏顿成疏。
身如海燕不逢社，家似瓜牛仅有庐。
短发垂肩嬾中散，深居谢客病相如。
从今何以消长日，剩种芭蕉学草书。
岁晚
陆游（宋代）

日月忽其逝，吾生犹几何？不从屠狗醉，即和饭牛歌。
斧钺稽天讨，金缯约虏和。
无情恨荆棘，岁晚暗铜驼。
秋斋即事
夏子重（清代）

鸦鹊噪新晴，南荣爽气生。有花庭不俗，无水地偏清。

窗破招风响，墙空漏日明。晚来无一事，尊酒自怡情。
平广堂杂言
梅尧臣（宋代）

芜城之北大明寺，辟堂高爽趣广而意厖。
欧阳公经始曰平广，广之迤逦苍翠隔大江。
天清日明了了见峰岭，已胜谢朓龊龊远视於一窗。
亦笑炀帝造楼摘星放萤火，锦帆落樯旗建杠。
我今乃来偶同二三友，得句欲霜锺撞。
却思公之文字世莫双，举酒一使长咽慢肌高揭鼓笛腔，
万古有作心胸降。
寒食日诵老杜示宗文宗武诗寄二子
曾几（宋代）

衰年寒食又清明，欹枕诗成字不成。
却寄宗文与宗武，一春风雨大江横。
颂古三十一首
释玿（宋代）

家财丧尽没丝毫，祗个一身犹恨多。
却向池阳最深处，杀人空手不持刀。
淮南王曲
郭翼（元代）

汉武好神仙，淮南去不还。徒令风雨客，感慨茂陵阡。
和朱勿轩移居四首 其一
刘天谊（清代）

闻君避地徙村西，门外饶看卉木萋。比舍牧樵元旧识，归家鸡狗讵多迷。

小庭半作栽花径，隙地应添种麦畦。记取古人安宅训，何庸数尺炫榱题。
重游通波亭
薛能（唐代）

十年抛掷故园花，最忆红桃竹外斜。

此日郊亭心乍喜，败榆芳草似还家。
次韵
杨蟠（宋代）

零落东山老佛师，古来独往似君稀。
雪边气候春将破，林下神君句欲飞。
后日当寻慧远社，何人更赠大颠衣。
一篇感发浑闲事，须脱青衫动少微。
诗一首
黄震喜（宋代）

手挹龙头蹽龙脊，山耸螺鬟水澄碧。
酒酣一笑且掀髯，春日融融浮霁色。
早凉出邑
舒岳祥（宋代）

暑浊难为酒，秋清易得诗。
出门残月在，骑马晓风吹。
山石藤萝构，荒园枳棘篱。
新条闻快活，归路不妨迟。
和吴冲卿元会
梅尧臣（宋代）

千官车马阊阖来，昼漏始上阊阖开。
峨峨左右升龙进，昨夜雪飞云作堆。
殿前冠剑鱼鳞立，东风入仗旗脚回。
黄锺一奏宝扇掩，玳帘卷起香雾排。
鸣梢未尽霹雳响，翠辇已退黄金阶。
圣人端冕御法座，大乐旅作声和谐。
群公拚蹈丹墀下，尚书奏瑞四夷怀。
乘舆却入更衣合，通天绛袍升玉榻。
百拜称觞万岁闻，两廊赐食簪裾匝。
曲传大定舞缀疏，波旋烟敛饬宫车。
卫官解严多士退，日光停午气象舒。
吴君才笔天下杰，归来作诗传石渠。
石渠秘邃无凡愚，石渠酬唱皆严徐。
我惭短学复在後，收拾掇弃聊以书。
别周侍郎五首
彭龟年（宋代）

东家十亩橘，治蠹苛天狱。
课童事剔决，生意长不足。
不如西家农，末麦上已熟。
一朝种子落，坐见天地绿。
赠吴述之先生 其二
王燮（清代）

石君炫锦障，申公迓蒲车。岂知醉中狂，天地为之庐。

惟兹富若贵，本为人所趋。金谷罹奇祸，坛席讥竖儒。

李杜并沈沦，颢气冲太虚。如何千载后，共许经济储。

乃知穷达理，不在荣与枯。先民亦有言，浊水求明珠。
送舍弟
李嘉祐（唐代）

诸谢偏推永嘉守，三何独许水曹郎。老兄鄙思难俦匹，

令弟清词堪比量。叠嶂入云藏古寺，高秋背月转南湘。

定知马上多新句，早寄袁溪当八行。
天台山中十首 其四
释元肇（宋代）

四时多幽禽，日日鸣前林。呼唤烟树重，应答山水深。

静中无别响，独听有馀音。载歌仍载吟，半晴还半阴。
汉意晤魏侯彦诚魏侯赠诗期依韵知已而荆门受
王之望（宋代）

白头有如新，倾盖或如故。
乃知意气间，投分自有处。
魏公使汉意，风采耸一路。
凋残濡膏泽，冤讼廓氛雾。
游刃若发硎，调琴不胶柱。
平生不相识，见我国士遇。
杯盘倒箱箧，笑语杂卮寓。
岂惟倾肺腑，便可托婴孺。
慰我畴昔心，何啻封万户。
离觞岘山曲，握手惜约会聚。
江风吹行色，短棹不得住。
临岐亦何言，加餐纳多祜。
燕歌行七解 其一
于慎行（明代）

西风烈烈霜满庭，天寒波深列宿明。孤堂四壁络纬鸣，念君远客忧思盈。

日月相逐逝不停，百川东下如建瓴。谁能怀忧心不惊，抚时感事中怦怦。

就枕假寐不能成，揽衣起步露沾缨。月出皎皎照前楹，群鸟栖树寒无声。

孤鸿何为中夜征，踯躅四顾伤人情，尔胡不归独屏营。
次韵居甫六绝句 其四
许及之（宋代）

雨飞蝴蝶尽争高，映水垂杨拂小桥。乍觉烟村风景别，突看林外出缃桃。
陆象山先生墓
郭波（宋代）

大道久荆榛，歧路苦未并。
博约岂不贤，末学恣驰骋。
口耳谩纷纭，徒知响与影。
吾心自神明，一掬涵万境。
昔者斯文麾，紫阳已独秉。
厥德天不孤，时生陆子静。
陆朱夫何殊，性天俱炳炳。
议论偶异同，吁咈岂为痉。
考亭任重资，汲多费深绠。
象山直劈豪，举手提要领。
一起跬步间，循循登峻岭。
一从百仞巅，洞视下万顷。
辙迹随入途，金兰同有永。
何知好事徒，纷纷自燕郢。
古人亦有言，闻过乃为幸。
二翁九京中，岂不重炯炯。
低头古墓下，想象见光景。
有剑不敢悬，为君发深省。
朝中措（为人寿）
辛弃疾（宋代）

年年金蕊艳西风。人与菊花同。霜鬓经春重绿，仙姿不饮长虹。焚香度日尽从容。笑语调儿童。一岁一杯为寿，从今更数千钟。
修竹篇三章
陆深（明代）

瞻彼修竹，薄言眷之。依依庭除，托植在兹。我悦我亲，以况其仪。

竹之苞矣，以慰我思。

瞻彼修竹，其色如玉。眷言顾之，岂曰空谷。出则尔恭，入则尔复。

君子之居，清风穆穆。

瞻彼修竹，凤凰于飞。岁聿云莫，泥泥有辉。崇是正直，以保中虚。

君子万年，神明所依。
踏莎行·瘦影横斜
佚名（宋代）

瘦影横斜，断桥路小。如今梦断孤山了。冷魂趁鹤不归来，荒山没尽深深草。月下罗浮，一樽自笑。旧枝尚记幽禽抱。王令人梦里说相思，被谁惊破霜天晓。
寒溪 其三
孟郊（唐代）

晓饮一杯酒，踏雪过清溪。波澜冻为刀，剸割凫与鹥。

宿羽皆剪弃，血声沉沙泥。独立欲何语，默念心酸嘶。

冻血莫作春，作春生不齐。冻血莫作花，作花发孀啼。

幽幽棘针村，冻死难耕犁。
集光禄米仲诏古云斋遍赏所贮奇石
李孙宸（明代）

家住清山未得归，烟云时向梦中飞。多君一室藏丘壑，置我双眸在翠微。

掌上峰峦生变态，尊前谈笑发清机。当年涟水风流在，画舫书船可并依。
摸鱼儿（春暮）
刘辰翁（宋代）

渺斜阳、村烟酒市，独教王谢如此。渔翁梦入江头絮，寂寂平安西子。东风起。东风起。种桃千桃皆流水。桥边万里。甚老子情钟，明朝后日，又洒送春泪。

青过雨，历历远山如洗。暮云堪共谁倚。诸贤洛下风流散，轻薄纷纷余几。聊尔尔。问世事。何如自嗅残花蕊。金铜剑履。但陌上相逢，摩挲一笑，铸此几时矣。
侧犯
杨泽民（宋代）

九衢艳质，看来怎比他闲靓。清韵。似照水横斜暮临镜。林间顿画阁，花底藏芳径。幽静。将绛烛、高烧照双影。

琼瑶皓素，未及肌肤莹。伊试省。我从今、远肯再孤另。记取兰房，夜深人迥。窗外月照，一方天井。
咏儋耳二首
方向（明代）

刺竹芭蕉乱结村，人家犹有古风存。
相逢尽道年来好，不见催风夜打门。

村北村南布谷忙，村前村后稻花香。
凭谁识得真消息，只把南方作北方。
寄酬曾学士学宛陵先生体比得书云所寓广教僧
陆游（宋代）

庭中下乾鹊，门外传远书，小印红屈蟠，两端黄蜡涂。
开缄展矮红，滑细疑卵肤。
首言劳良苦，後问逮妻孥，中间勉以仕，语意极勤渠。
字如老瘠竹，墨淡行疏疏。
诗如古鼎篆，可爱不可摹。
快读醒人意，垢痒逢爬梳。
细读味益长，炙毂出膏腴。
行吟坐卧看，废食至日晡。
想见落笔时，万象听指呼。
亦知题诗处，绿井石发麤。
公闲计有客，煎茶置风炉。
倘公无客时，濯缨亦足娱。
井名本季疵。
思人理岂无。
居然及贱子，媿谢恩意殊。
几时得从公，旧学锄荒芜。
古文讲声形，误字辨鲁鱼。
时时酌井泉，露芽奉瓢盂。
不知公许否？因风报何如。
了斋自警六首 其一
陈瓘（宋代）

本无一字尧夫易，八十一篇扬子玄。今古是非那复辨，仲尼尤不废韦编。
月下笛 旧房
何振岱（清代）

听久无声，看如有影，阴天初夕。搴帷悄立。早搬移旧床席。

故衫敝袷存留着，认唾点、啼痕疏密。痛双身成只，昏尘掩镜，暗灯摇壁。

踪迹。空追忆。只苦海匆忙，负伊岑寂。睁睁默默。多时孤坐垂膝。

病中言语分明甚，道爱我、般般爱惜。这声影、只依稀，老泪怎生揾得。
不寐
杨万里（宋代）

脚底神通也自强，三更报我有飞霜。
人言冬夜长如岁，不寐方知岁未长。
六月十四日宿东林寺
陆游（宋代）

看尽江湖千万峰，不嫌云梦芥吾胸。
戏招西塞山前月，来听东林寺里钟。
远客岂知今再到，老僧能记昔相逢。
虚窗熟睡谁惊觉，野碓无人夜自舂。
示疑者
张嵲（宋代）

天见已如摩勒果，佛求休待钵昙花。
万缘毕竟归空劫，举世徒劳算海沙。
除幻已超白骨观，修真闲运紫河车。
时人欲识归投处，无尽光中是我家。
四美亭诗为大司成程舜敷作四首 其二
皇甫汸（明代）

地为崇文辟，斋因讲德开。草深知秘殿，松杪见灵台。

映户群峰入，环桥一水回。但能留问字，不假酒肴来。
挽崇清陈侍郎五首 其一
王迈（宋代）

太学修名立，甘泉晚节香。岿然周大老，好在鲁灵光。

馀庆沧浪水，清规寿俊坊。典刑今可挹，通德合名乡。
西江月
佚名（宋代）

么六把门已定，二四三五成梁。须知四六做烟梁。

五六单行无障。

掷得么三采出，填胲此处高强。到家先起妙无双。

号曰金赢取赏。
豫章南浦亭泊舟
范成大（宋代）

绣槛临沧渚，牙樯插暮沙。
浦云沉断雁，江雨入昏鸦。
野旷天何近，春寒岁未华。
来朝风一席，随处且浮家。
借园杂咏 其四 安居
成鹫（清代）

九夏安居近，閒房得便宜。本来无破漏，何用更修治。

雨细泉先入，风轻暑不知。叮咛语僮仆，从此息驱驰。
冬夜
李若璞（宋代）

苍苍夜色云云远，叶落风林噪乱鸦。香篆暖烟浓结穗，暗窗寒雪密飘花。

琅琅翠竹幽音碎，耿耿青灯孤影斜。忘累俗情添兴雅，晚眠独啜满瓯茶。
和盖谦老游马鞍山
颜发（宋代）

青鞋来踏马鞍山，小径萦纡便往还。眺望双明穷晻霭，登临终日得馀閒。

冥搜直到风埃外，逸兴徐来笔砚閒。钱挂杖头堪一醉，归来随例带酡颜。
颂古
释德淳（宋代）

昨日定今日不定，正令已行皆逐正。
卓下灵山皂纛旗，百万麾军皆乞命。
鳌峰草堂歌十首 其二
陆深（明代）

谷口子真归计成，少陵老人歌北征。五月南风吹海雨，碧山无数荔枝明。
山中作
贯休（唐代）

山为水精宫，藉花无尘埃。吟狂岳似动，笔落天琼瑰。

伊余自乐道，不论才不才。有时鬼笑两三声，

疑是大谢小谢李白来。
相和歌辞。子夜四时歌六首。冬歌二首
郭元振（唐代）

北极严气升，南至温风谢。调丝竞短歌，拂枕怜长夜。

帷横双翡翠，被卷两鸳鸯。婉态不自得，宛转君王床。
赠僧
缪鉴（元代）

两脚行来铁石坚，相逢去住总随缘。谈空舌本原无语，打破机关不用拳。

山槛看云斋鼓后，竹窗听雨夜灯前。客来瀹茗煨寒柮，味胜庐峰第一泉。
送外兄方卿公美赴广东宪十绝
黄公度（宋代）

新息功名晚始收，送君今去跕鸢州。
男儿未上云台画，莫念平生马少游。
草木言
陈陶（唐代）

何生我苍苍，何育我黄黄。草木无知识，幸君同三光。

始自受姓名，葳蕤立衣裳。山河既分丽，齐首乳青阳。

甘辛各有荣，好丑不相防。常忧刀斧劫，窃慕仁寿乡。

愿天雨无暴，愿地风无狂。雨足因衰惫，风多因夭伤。

在山不为桂，徒辱君高冈。在水不为莲，徒占君深塘。

勿轻培塿阜，或有奇栋梁。勿轻蒙胧泽，或有奇馨香。

涓毫可粗差，朝菌寿为长。拥肿若无取，大椿命为伤。

婆娑不材生，苒苒向秋荒。幸遭薰风日，有得皆簸扬。

所愧雨露恩，愿效幽微芳。希君频采择，勿使枯雪霜。
鹤林寺
陈均（宋代）

知有枫林坐竹间，每寻纡路试登山。
虚檐忽风笼中鹤，似我爱闲身未闲。
苏武
李白（唐代）

苏武在匈奴，十年持汉节。
白雁上林飞，空传一书札。
牧羊边地苦，落日归心绝。
渴饮月窟冰，饥餐天上雪。
东还沙塞远，北怆河梁别。
泣把李陵衣，相看泪成血。
送张氏表妹之京师
戴韫玉（清代）

城南相送暮寒凝，苦爱风流咏絮能。璃匣关情随画舫，珠帘飞絮绕红镫。

裁书不惜鱼频寄，拔宅谁将鼠共升。此别京华多韵事，蓝田日暖泮春冰。
不寐
顾禧（宋代）

英雄不世出，竖子自成名。
谁谀美新笔，曾怜覆楚兵。
轻霜零病叶，急雁过寒城。
入夜愁无似，悲笳处处声。
偈颂十一首 其八
释了演（宋代）

腊月一，雪冻草枯，水寒冰结。黄河绝流，虚空迸裂。

若将此语定纲宗，敢保老兄犹未彻。
鸣皋歌送岑徵君 时梁园三尺雪.
李白（唐代）

若有人兮思鸣皋，阻积雪兮心烦劳。
洪河凌竞不可以径度，冰龙鳞兮难容舠。
邈仙山之峻极兮，闻天籁之嘈嘈。霜崖缟皓以合沓兮，
若长风扇海涌沧溟之波涛。玄猿绿罴，舔舕崟岌。
危柯振石，骇胆栗魄，群呼而相号。峰峥嵘以路绝，
挂星辰于岩嶅。送君之归兮，动鸣皋之新作。
交鼓吹兮弹丝，觞清泠之池阁。君不行兮何待，
若反顾之黄鹤。扫梁园之群英，振大雅于东洛。
巾征轩兮历阻折，寻幽居兮越巘崿。盘白石兮坐素月，
琴松风兮寂万壑。望不见兮心氛氲，萝冥冥兮霰纷纷。
水横洞以下渌，波小声而上闻。虎啸谷而生风，
龙藏溪而吐云。寡鹤清唳，饥鼯颦呻。魂独处此幽默兮，
愀空山而愁人。鸡聚族以争食，凤孤飞而无邻。
蝘蜓嘲龙，鱼目混珍。嫫母衣锦，西施负薪。
若使巢由桎梏于轩冕兮，亦奚异乎夔龙蹩躠于风尘。
哭何苦而救楚，笑何夸而却秦。
吾诚不能学二子沽名矫节以耀世兮，固将弃天地而遗身。
白鸥兮飞来，长与君兮相亲。
以鲁直露溼何郎试汤饼为韵赋酴醿七首
舒邦佐（宋代）

金沙与同架，并蔕更连柯。
红白虽相宜，品藻当如何。
大小沙陀 其二
彭汝砺（宋代）

大小沙陀深没膝，车不留踪马无迹。曲折多途胡亦惑，自上高无认南北。

大风吹沙成瓦砾，头面疮痍手皴坼，下带长烟蔽深驿。

层冰峨峨霜雪白，狼顾鸟行愁覆溺。一日不能行一驿，吾闻治生莫如啬。
刘时遇行人使占城过松留一宿而别
顾清（明代）

环王封域海云连，汉使旌旗日月悬。星象五州占驿骑，鱼龙千里避楼船。

华堂列炬翻疑梦，紫禁联镳又隔年。奇绝胜游须有赋，并将王会入新编。
减字木兰花（自述）
刘辰翁（宋代）

不能管得。欲雨能教天地黑。待得开晴。不用吾言也自行。

一杯亦醉。万事无能吾欲睡。旧亦能诗。说旧时诗问是谁。
晓发
郭祥正（宋代）

欲就沧浪濯烦热，解缆莫愁潮信歇。阴云映日一帆风，信道长江无六月。
公肃在东南三有书来未报闻其除司直以诗寄贺
史尧弼（宋代）

纵横才力自时须，今代鹓行政要渠。
亦有故人岩石里，未嫌不奉子公书。
送外兄张会之
赵鼎臣（宋代）

我见舅氏如母存，舅氏之子吾弟昆。昔年儿童今白发，旧事岂复能追论。

乌乎外家久零落，无复驷马乘朱轩。诸甥独我偶未死，投老得郡西南奔。

故乡隔远亲旧少，忽骑款段呼我门。相逢握手问存殁，流泪欲哭声复吞。

颇闻二顷皆负郭，力田自可供晨昏。儿婚女嫁都已了，翁妪屡醉茅柴浑。

人生如此万事足，便可送老三家村。我行四方走万里，十亩未有桑麻园。

欲置一锥无著处，儒冠误我知何言。买牛卖剑计已决，家有竹隐堪负暄。

兄能远来复过我，当酿白酒烹鸡豚。
山行
胡友梅（清代）

两三茅屋是谁家，门外参差绿树遮。樵客归来春日暮，抬头时见杜鹃花。
感事十诗上李侍郎
陈造（宋代）

伯夷困采薇，名不而周乱。
敬通可言命，四七拱炎汉。
圣主方侧席，士或盘薖涧。
有斧苦无柯，古今同此叹。
大人世凤麟，吐握岂云惮。
么麽未足数，一官从浪漫。
众乐亭 其一
陈汝羲（宋代）

闻说湖亭又一新，不徒行乐乐斯民。水光剩占鸥鹇地，人意常同桃李春。

试展画图清俗眼，况专閒席傲天真。使君已陟螭头贵，应为烟云入梦频。
郊坛斋宫七首
任希夷（宋代）

郊禋从昔重升中，八陛崇尊典礼隆。
圣主寅恭先事举，云阳新筑望祠宫。
次韵胡同年女
许月卿六（宋代）

吴猛幽闺毓彩鸾，飞琼相约下人寰。
第翁年复儿时貌，乞我灵丹驻玉颜。
象山别意送梁进士北行
吴琏（明代）

达士辞象山，亲朋饯山麓。松声弦外清，竹影杯中绿。

胜负壶矢鸣，铿锵句联续。明日天茫茫，江南我吟独。
江北梅开殊晚和林实之别驾韵
孙应时（宋代）

一笑无言桃李场，从教遥夜斩寒香。
红梅何意败家法，便欲从时作闹妆。
李寅之招饮同登九江城 其四
方回（元代）

清湍严子滩，僻坞任公寺。荒凉茅屋居，蹇浅石田莳。

危踪璧偶茅，暮景驾已税。閒门幸常关，奥帙尚多味。

遥遥匡庐山，久客果何谓。
挽石绮园二首 其二
金朝觐（清代）

休誇大志薄求田，聊为谋生事偶然。云路有心皆幻想，风波无偶亦经年。

双鱼已渺三春约，一病长成万古眠。此后谁论恩与怨，离离冢草羃秋烟。
庚子岁避地至玉山，酬韩司马所赠
独孤及（唐代）

沧海疾风起，洪波骇恬鳞。已无济川分，甘作乘桴人。

挥手谢秣陵，举帆指瓯闽。安和风尘表，偶与琼瑶亲。

共悲行路难，况逢江南春。故园忽如梦，返复知何辰。

旷野豺虎满，深山兰蕙新。枉君灞陵什，回首徒酸辛。
小桃红 咏小桃红菊花
董元恺（清代）

种擅秋花俊。色比春花嫩。拂拂丹葩，斑斑红雨，一天孤韵。

向徵丹篱下问津来，错把桃源认。

气暖秋风困。霜点春风晕。带醉低开，和莺吹折，鬓边斜衬。

算高人晚节助幽人，销得佳人恨。
霓裳中序第一 柳翠井巷访玉卿不遇听馥郎歌四声猿第二折纪以慢声吊古伤今怜春怨别寸心不知何许也
姚燮（清代）

苔烟荡暗湿。曲巷春人几销歇。怊怅西湖旧别。记怨响流红，莺娇簧舌。

珠栏一折。隔晚山、江上千叠。空留取、酒边月影，贴梦到梧叶。

愁绝。背灯拍屧。又听唱、青藤词阕。银床无限凄切。

怕井水生波，美人夜咽。管停垂倦缬。似欲带、晓云傍蝶。

还回袖，笑折梨花，点冷一肩雪。
登平陆北山回瞰陜城奉寄李八丈学士使君二十二韵
司马光（宋代）

汉家二千石，体望向来尊。况复严徐客，从前益稷孙。

公侯贵不绝，礼乐器长存。符竹临分陜，声光应列藩。

亲闱先契重，子舍近交敦。柏垄依仁域，棠阴接故园。

怀归聊露请，予告入推恩。荷祋烦彊候，停车下郡门。

帷廧纷大馆，驺骑屈朱轓。不以黎苗待，还将臭味论。

森罗牢礼重，灭裂俗仪烦。霜霁威严息，春生笑语温。

草微侵碧甃，尘不染华轩。日影摇云栋，风痕过玉樽。

落尘歌迥出，激楚袖双翻。雅戏象交局，珍肴熊荐蹯。

河梁俄首路，汾曲访吹埙。举手辞双戟，腾装改北辕。

乌飞城树晓，雁泊野芜暄。耿耿清标阔，涔涔宿酒昏。

百蟠萦阪道，数里豁川原。跋马风烟外，依稀鼓吹喧。
夔州怀古 其一
任端书（清代）

乱山深处销孤城，宇宙清秋尚郁蒸。见说蜀王成杜宇，早看秦郁接夷陵。

虎牙天险凭关隘，鱼复江流感废兴。今日俞矛歌汉德，片帆安稳浪纹层。
诗壁
杨公远（宋代）

一方素壁龙蛇走，几首新诗冰雪清。
语好惊人看不足，教侬技癢动吟情。
驺虞颂
薛综（两汉）

婉婉白虎，优仁是崇。饥不侵暴，困不改容。敛威扬德，恺悌之风。

圣德极盛，驺虞乃彰。
湖上秋泛
黄金台（清代）

湖水淡秋影，晓凉移画桡。好山皆绕郭，疏柳不藏桥。

篷底一樽酒，楼头何处箫。汀洲采芳杜，残梦碧天遥。
自城东复向感化旧居留别徐德厚
陈雷（元代）

孤云无定水悠悠，又复携书返旧丘。橡栗树空猿叫夜，蒹葭霜旧雁知秋。

懒梳白发频搔首，笑对青山独倚楼。暇日清游可乘兴，到门题凤亦风流。
雪窗
王信（宋代）

先生原是山中客，仅能扬雄一区宅。穷冬十日不出门，群玉峰区看三白。

谁将名字落人间，丹陛入对天开颜。江城作牧多暇日，犹有馀力穷跻攀。

膏肓不除泉石念，胜处何如眼中见。四明风月岂无情，要是岁寒心不变。

晴檐初晃云母光，庭中已休雁鹜行。玲珑元不碍达观，下视万物俱清凉。
三用韵十首
杨公远（宋代）

屋头明月上。此夕又秋分。
千里人俱共，三杯酒自醺。
河清疑有水，夜永喜无云。
桂树婆娑影，天香满世闻。
再次韵
陈造（宋代）

从公囊笔看西边，不比分弓出酒泉。
觞咏每忘秋漏永，平安晏有夕烽传。
痼肠顿已蜂腰病，妙手亲逢鹤背仙。
归捋霜须诧儿子，为翁试校故新年。
蒲中杂咏 临川亭
赵鼎（宋代）

卷落银潢天汉涯，坐观河伯势雄誇。游人不识支机石，拟向津梁问客槎。
浣溪沙
李之仪（宋代）

雨暗轩窗昼易昏。强欹纤手浴金盆。却因凉思谢飞蚊。

酒量羡金如鹄举，寒乡怜我似鸱蹲。由来同是一乾坤。
端平三年春帖子词·皇后阁
洪咨夔（宋代）

殷雷金钥千门邃，斜月璇题六寝深。
禁柳护寒鸦未起，求衣已献晚朝箴。
秋夜独坐怀故山
李白（唐代）

小隐慕安石，远游学屈平。天书访江海，云卧起咸京。

入侍瑶池宴，出陪玉辇行。夸胡新赋作，谏猎短书成。

但奉紫霄顾，非邀青史名。庄周空说剑，墨翟耻论兵。

拙薄遂疏绝，归闲事耦耕。顾无苍生望，空爱紫芝荣。

寥落暝霞色，微茫旧壑情。秋山绿萝月，今夕为谁明。
次韵耿天骘大风
王安石（宋代）

云埋月缺晕寒灰，飙发齐如巨象豗。纵勇万川冰柱立，纷披千障土囊开。

鲁门未怪爰居至，郑圃何妨禦寇来。终夜不眠谁与共，坐忘唯有一颜回。
自湘赴广道间杂咏·古木
李曾伯（宋代）

古木列官道，春风老干柯。
炎涼知几变，来往阅人多。
次韵旸叔见示伽陀
李弥逊（宋代）

无形何用强安名，只麽腾腾信脚行。
一事到头犹是幻，万缘何处可留情。
云归夜壑空难状，月落秋江影自生。
唯有庞家老居士。不将尘境碍虚明。
句
陈抟（宋代）

蚕月桑叶青。莺时柳花白。
和李峤杂咏诗百二十首韵 其一一一 龙
弘历（清代）

池濯号成都，箨抽亦拟雏。双蟠扶夏辇，五采负虞图。

致雨润千里，簇云分太湖。霈恩声应捷，牲帛以时趋。
山东兰若遇静公夜归
唐求（唐代）

松门一径微，苔滑往来稀。半夜闻钟后，浑身带雪归。

问寒僧接杖，辨语犬衔衣。又是安禅去，呼童闭竹扉。
{石枭}矶孙夫人庙
彭绍升（清代）

玉佩云旗下碧穹，寒矶日落冷青枫。贞心不梦荒山雨，浊浪常流古庙风。

降表忽闻传邺下，义师谁见定关中。苍茫家国无穷泪，洒向空江怨吕蒙。
紫荆关
尹耕（明代）

汉家锁钥惟玄塞，隘地旌旗见紫荆。
斥堠直通沙碛外，戍楼高并朔云平。
峰峦百转真无路，草木千盘尽作兵。
谁识庙堂柔远意，戟门烟雨试春耕。
寿丞相
王迈（宋代）

翼戴三朝冕有蝉，归来今作地行仙。
且看宫阙萧何第，未泛江湖范蠡船。
老境已怜周尚父，庆门方似汉韦贤。
一杯仰祝椿松寿，岁岁流觞八日前。
秋月乘兴游松江至垂虹亭登长桥夜泊南岸旦游
朱长文（宋代）

前哲临流猛拂衣，身违忧患是先几。
非才自合居闲旷，不泛五湖何处归。
次王勉夫见招
章甫（宋代）

风月分公宇，图书静客堂。
交情知烂熳，暇日想徜徉。
我老嗟筋力，诗成损肾肠。
报章惭不敏，秋至足悲伤。
奉和武中丞秋日台中寄怀简诸僚友
吕温（唐代）

圣朝思纪律，宪府得中贤。指顾风行地，仪形月丽天。

不仁恒自远，为政复何先。虚室唯生白，闲情却草玄。

迎霜红叶早，过雨碧苔鲜。鱼乐翻秋水，乌声隔暮烟。

旧游多绝席，感物遂成篇。更许穷荒谷，追歌白雪前。
会肇庆黄通判乐语口号
洪适（宋代）

古锦衔标户户知，瀛洲准拟上云逵。当今便便五经笥，自昔汪汪千顷陂。

肯向江边留鹢首，莫辞花底罄鸱夷。康沂成咏颁归诏，剥啄相寻后会期。
奉送李中丞道昌入朝
皎然（唐代）

文宪中司盛，恩荣外镇崇。诸侯皆取则，八使独推功。

诏喜新衔皆，车看旧饰熊。去思今武子，馀教昔文翁。

清在如江水，仁留是国风。光征二千石，扫第望司空。
园居杂咏二十首为顾玄言作 其四 影涧矶
黎民表（明代）

有月色还空，无风浪常静。如何假合中，忽有山河影。
对隔堑梅赠斯远
赵蕃（宋代）

梅开堑边勿渠陋，倚竹长年固成瘦。风期唤得高人就，几度行成仍落嗅。

是花佳处绝难摹，思虽宛转终不如。我诗有愧渭南赵，君句自续东湖徐。
怀贤诗之王枢密
王禹偁（宋代）

西枢经纬才，慷慨遇真主。
文学中甲科，风云参霸府。
直躬在密勿，未始畏强御。
憑案读古书，箕踞视太祖。
泽欲浸生民，化将还邃古。
拆寺遇武宗，排佛如韩愈。
尽发群苾芻，使之艺禾黍。
兵威遂强盛，人力不耗蠹。
世宗征淮甸，委任当留务。
马前拜侯伯，阶下列椹斧。
叱咤气生风，将校汗如雨。
手筑太平基，胼胝不辍杵。
具瞻人有望，衰运时不与。
修短天难忱，歼夺民何怙。
恩深与小敛，抚椁甚悲沮。
云亡复殄瘁，前哲非虚语。
世岂乏贤良，才难具文武。
历象过羲和，文章敌燕许。
可能随众人，冥寞归尘土。
子孙虽众多，必复事未睹。
谁铭迁客诗，高揭王公墓。
秋花十咏 其二 桂花
方一夔（宋代）

仙府分根饱月光，百车金粟撒瑶房。夜来东壁西风劲，三万牙签字字香。
偶洁瓷鼎煮芽茶可玉弟以云松吟藁至且啜且哦就成小绝并以卷锦
徐瑞（宋代）

活火枯樵煮露芽，瓢盂颠倒岸乌纱。君诗味永加严苦，可恨山中客未嘉。
嘉泰三年皇后册宝十三首
佚名（隋代）

金石具举，典礼茂明。
淑慎其止，遹观厥成。
瑶琚微动，同替翼行。
行光娥极，德迈嫔京。
＊心香 赠扶风县杨公马公
马钰（金朝）

但愿人人，识破浮生。速抽身、猛弃尘情。休妻别子，绝利忘名。便洒然惺，豁然悟，顿然明。虎啸龙吟，气爽神清。做真修、汞炼铅烹。心平行满，丹结功成。得跨云霓，朝玉帝，住蓬瀛。
上邠宁刑司徒
贾岛（唐代）

箭头破帖浑无敌，杖底敲球远有声。马走千蹄朝万乘，

地分三郡拥双旌。春风欲尽山花发，晓角初吹客梦惊。

不是邢公来镇此，长安西北未能行。
送钤辖馆使王公
黄垍（宋代）

四年军法表巴邛，归骑俄乘紫汉风。
家绪旧传三棨贵，将材元蕴万人雄。
锦城离思云容敛，山国行章旆影红。
到日定知新渥重，主寮今是黑头公。
崇政殿详定幕次偶题
王安石（宋代）

娇云漠漠护层轩，嫩水溅溅不见源。
禁柳万条金细捻，宫花一段锦新翻。
身闲始更知春乐，地广还同僻世喧。
不恨玉盘冰未赐，清谈终日自蠲烦。
六么令
蔡伸（宋代）

梅英飘雪，弱柳弄新绿。冷冷画桥流水，风静波如縠。长记扁舟桥载，偶近旗亭宿。渺云横玉。鸳鸯枕上，听彻新翻数般曲。

此际魂清梦冷，绣被香芬馥。因念多感情怀，触处伤心目。自是今宵独寐，怎不添愁蹙。如今心足。风前月下，赖有斯人慰幽独。
隆兴书堂自警三十五首
陈淳（宋代）

勿谓善戏谑，於我固何尤。
要知外不严，中为之所流。
句
詹中正（宋代）

吟馀妓散杯中酒，归去蝶随头上花。
溪亭春日二首 其一
程公许（宋代）

借屋三间俯近郊，溪流如练绕兰皋。聊同彭泽归栽菊，肯向玄兰问种桃。

别久心情浑漫浪，相看须发转萧骚。只因旧学荒尤甚，政藉谈馀为栉薅。
元日词其四·内廷
晏殊（宋代）

三百六旬初一日，四时嘉序太平年。
霓衣绛节倏真籙，步武祥云奉九天。
小院
张绍文（宋代）

小院春寒闭寂寥，东风吹雪未全消。
山茶谢了梅花落，移得诗情上柳条。
冬日
顾源（明代）

平生未有惊人事，残病林间一老翁。
风雨小窗心似水，墨花轻染夜灯红。
古槐行
陈钟祥（清代）

清溪县庭有古槐，霜皮剥蚀青铜摧。云是汉时丞相手所植，至今千载余崔嵬。

子桓溃窃特一蚁，丞相雍容事南鄙。铜鼓声中七纵擒，山阳湖外两咥齮。

阳平未出收四郡，图远故应先服近。越巂部接古沈黎，賨叟青羌知汉运。

驻节东归各晏然，行营夏午阴初圆。神灵风雨总呵护，遂令郁郁长参天。

参天遗韵邛蜀，祠堂树作甘棠木。槐乎槐乎汝独手泽存，荫庇夷夏千年同百禄。
和李智伯病中书事四首 其三
谢薖（宋代）

应知露肘贫堪忍，只有哦诗兴未疏。莫遣木兰当户织，须烦阿买八分书。
别吴山人广
李时行（明代）

客中仍送客，离思渺难任。歧路一尊酒，故人千里心。

归云冲落雁，寒角乱秋砧。湖海风尘里，前期何处寻。
溪上
彭汝砺（宋代）

濯发溪头水，披衣林际风。低枝折杨柳，高叶荫梧桐。

鱼跃浮萍上，鸟啼幽谷中。清凉仍各有，彼此一无穷。
参禅行赠荷藏主
空室禅师（明代）

参禅乎，参禅乎，参禅须是大丈夫。
当信参禅最省事，单单提个赵州无。
行亦提，坐亦提，行住坐卧常提撕。
蓦然打破黑漆桶，便与诸圣肩相齐。
所以懒瓒不受黄麻诏，芙蓉不受紫衲衣。
既是参禅了生死，谁肯逐物成自欺。
近代参禅全不是，尽去相师学言语。
纵然学得言语成，恰似雕笼养鹦鹉。
鹦鹉随人巧调舌，白日千般万般说。
问渠所说事若何，随问随言怎分别。
劝后生，宜猛烈，著手心头便须瞥。
三乘教典米中沙，百千诸佛眼中屑。
参禅乎，参禅乎，丝毫系念非良图。
堪叹神仙张果老，灼然不爱药葫芦。
秋晨同淄川毛司马秋九咏。秋云
骆宾王（唐代）

南陆铜浑改，西郊玉叶轻。泛斗瑶光动，临阳瑞色明。

盖阴连凤阙，阵影翼龙城。讵知时不遇，空伤流滞情。
山中杂诗 其一
黄镇成（元代）

山中春日长，芳林翠如织。放意得散步，徘徊度阡陌。

相逢耦耕人，藉草成太息。雨歇清池深，云收暮山碧。

野蔬聊掇拾，共此谋朝夕。故人天一方，怅望那能即。

长歌发中情，且以慰畴昔。
杂句 其七
庞蕴（唐代）

难复难，持心离欲贪涅槃。一向他方求净土，若论实行不相关。

枉用功夫来去苦，毕竟到头空色还。
送李道士归玉笥三首 其一
朱熹（宋代）

偶随云去伴云归，笑指清都在翠微。为我中间留一榻，他年去著薜萝衣。
病起窥园十绝
刘克庄（宋代）

一阵狂风吹彩云，猩红万点落缤纷。
人间无处堪翻诉，说向天公似不闻。
风林石歌
司马光（宋代）

闻君家有风林石，镌刻无痕画无迹。
靡然合势俱左倾，偃蹇常如负风力。
置之坐侧野意生，静听若有飕飕声。
忽疑身世在丘壑，使我萧然无俗情。
黄金白璧岂非好，子直视之不为宝。
雪霁晓登金山
杨万里（宋代）

焦山东，金山西，
金山排霄南斗齐。天将三江五湖水，
并作一江字杨子。来从九天上，
泻入九地底。遇狱狱立摧，
逢石石立碎。乾坤气力聚此江，
一波打来谁敢当。金山一何强，
上流独立江中央。一尘不随海风舞，
一砾不随海潮去。四旁无蔕下无根，
浮空跃出江心住。金宫银阙起峰头，
槌鼓撞锺闻九州。诗人蹈雪来清游，
天风吹侬上琼楼。不为浮玉饮玉舟，
大江端的替人羞，金山端的替人愁。
寒食
韦应物（唐代）

晴明寒食好，春园百卉开。
彩绳拂花去，轻球度阁来。
长歌送落日，缓吹逐残杯。
非关无烛罢，良为羁思催。
兄弟醵饮访雪航次弟观韵地
陈著（宋代）

天女多年为散花，晚年来此寄年华。
贫因好客甘如荠，诗解醒人苦似茶。
入室漫为云作主，开窗惟许月通家。
有时得句忙题处，满壁淋漓字湿鸦。
再用韵呈用席者
刘宰（宋代）

由来道同相为谋，利交始合终相仇。
灌窦空如父子游，耳馀莫刷千古羞。
臞张不与俗同流，常棣相辉华萼稠。
侯生得句鱼上钩，句法不减韦苏州。
五子简古师穆修，时亦枯枝蔓新柔。
坐谈不知改更筹，绝胜双鸟各处囚。
可能无策上凝旒，夕烽犹照万兜鍪。
少陵骑蹇驴图
叶茵（宋代）

帽破衣宽骨相寒，为花日日醉吟鞍。
时人祗道题风月，后世将诗作史看。
示资寿慧一监寺
释普济（宋代）

二由一有一莫守，面首面南看北斗。
勘破末山不露顶，玄机无著高叉手。
癸巳五月三日北渡三首
元好问（金朝）

道旁僵卧满累囚，过去旃车似水流。
红粉哭随回鹘马，为谁一步一回头？

随营木佛贱于柴，大乐编钟满市排。
虏掠几何君莫问，大船浑载汴京来。

白骨纵横似乱麻，几年桑梓变龙沙。
只知河朔生灵尽，破屋疏烟却数家！
赠周此山
舒岳祥（宋代）

梅花台越路，来往此番新。
风月三间屋，乾坤六尺身。
枕中铅汞术，笔下蕙兰春。
听说西江事，庐目面目真。
夜直广文有感寄曾子固
梅尧臣（宋代）

日暮蛛丝动，月暗萤火明。
方兹步庭户，浩然怀友生。
友生将东归，泛若赴海鲸。
已从龙门出，不慕朱鳖轻。
朱鳖过吴洲，飞飞就东瀛。
沉浮未可问，名有万里程。
须忧小水鲂，劳劳将尾赬。
阆州东园十咏·柳桥
文同（宋代）

挼风夸晚态，垂雨怯春寒。
为问题芳意，同谁倚画栏。
陈用之学士挽词二首
孔武仲（宋代）

小疾谓可起，期人今则亡。
溪山迷故国，妻子寄他乡。
馆阁应留像，朝廷为给丧。
荣华虽不满，尚胜贾司仓。
沈庄樗幽居
冯勖（清代）

杨柳塘东更向东，绿蒲红蓼各成丛。三家村口少人过，独木桥边有路通。

老屋短垣披薜荔，主人长日注鱼虫。客来仿佛桃源内，鸡黍为欢话古风。
寄临汀推官卢伯寿 其二
曾丰（宋代）

都下灯前别酒阑，我归江国子闽关。鲤鱼不赐书来去，蝴蝶犹将梦往还。

抵掌伊吾灰壮志，折腰彭泽汗衰颜。十年以后来相问，收拾俸馀归买山。
水调歌头（陪福帅宴集口占以授官奴）
张元干（宋代）

缥缈九仙阁，壮观在人间。凉飚乍起，四围晴黛入阑干。已过中乍时候。便是菊花重九。为寿一尊欢。今古登高意，玉帐正清闲。

引三巴，连五岭，控百蛮。元戎小队，旧游曾记并龙山。闽峤尤宽南顾。闻道天边雨露。持橐诏新颁。且拥笙歌醉，廊庙更徐还。
奉和江冲陶隐居二十韵 其三
汪炎昶（宋代）

入谷但杳冥，欲忘人寰近。烟霞谁与娱，烦君赋招隐。
送大理张卿（一题作送张卫尉）
顾况（唐代）

春色依依惜解携，月卿今夜泊隋堤。白沙洲上江蓠长，

绿树村隋谢豹啼。迁客比来无倚仗，故人相去隔云泥。

越禽唯有南枝分，目送孤鸿飞向西。
范忠宣
岳珂（宋代）

符祐战，九河溢，砥柱植兮。圭确竞，天地昏，清风涤兮。

大中之道，竞百圣而不熄兮。用之不失其时，公独得兮。

公笔之不倚，而字之不泐兮。公意之不偏，而态之不迫兮。

我观此书，公心尚可觌兮。
寄行之 其一
许景衡（宋代）

城南城北长嫌远，卜得甘泉坊里居。笑语不愁归去晚，往还可似向来疏。

二毛自觉身将老，一别谁怜岁又除。定是乌银正忙里，怪生没个寄来书。
夜读
方回（元代）

酒醒不能寐，夜起读我书。
读久良有得，就枕省其愚。
古人骨已朽，言语留绪余。
不赖灯与目，何以决豕鱼。
我心本至明，灯目焉得如。
所取外有资，终由受处虚。
内外相为赐，犹彼食饮欤。
不有脾胃实，八珍将吐诸。
和陶读山海经十三首韵送机简堂自景星岩再住
吴芾（宋代）

师本穷和尚，我亦穷秀才。
忍穷俱已彻，老肯不归来。
今师虽暂别，泉石莫相猜。
应缘聊复耳，师岂有公哉。
次韵知命入青原山口
黄庭坚（宋代）

坑路羊肠绕，稻田棋局方。
林间塔余寸，风外竹斜行。
吠客犬反走，惊人鸟坌忙。
山形与祖印，岑绝两相当。
蝶恋花·鹈鷞[1]一声春已晓
段克己（宋代）

鹈鷞[1]一声春已晓，
蝴蝶双飞，暖日明花草。
花底笙歌犹未了，
流莺又复催春老。
早是残红枝上少，
飞絮无情，更把人相恼。
老桧独含冰雪操，
春来悄没人知道。
题武义赵提干林亭
翁卷（宋代）

武陵诸胜状，如列在檐前。一郭楼台日，数村桑柘烟。

鸟啼春满谷，秧绿水平田。中有渔樵影，吾诗咏不全。
净居劝农三首
陈造（宋代）

今年春计定何如，说道家家甔石馀。
满意为翁开笑口，老夫心事只耕锄。
秋草鹡鸰诗送黄箴卿扶兄榇归闽 其五
叶春及（明代）

长叹徒自伤，倏忽至旧疆。大海跨飞鲸，举首见洛阳。

徘徊桥北跨，嘉树郁苍苍。此树令所植，三五各成行。

昔我初往时，兄弟倚树傍。今我远来归，舁柩独徬徨。

谁言见城社，忧思若可忘。
陪郡侯出郊劝农六绝
洪咨夔（宋代）

茅屋人家蓐食烟，相呼趁雨好翻田。
去年下麦泥如铁，一寸春膏直几钱。
点绛唇（雪香梨）
王十朋（宋代）

春色融融，东风吹散花千树。雪香飘处。寒食江村暮。

左掖看花，多少词人赋。花无语。一枝春雨。惟有香山句。
近承琮上人问讯甚勤老懒不能作书以偈答之 其一
晁公溯（宋代）

食时持钵乞诸邻，不用毗耶遣化身。想见堂中惭此老，法轮未转转饥轮。
尝新茶
曾巩（宋代）

麦粒收来品绝伦，葵花制出样争新。
一杯永日醒双眼，草木英华信有神。
访元使郝伯常被留真州忠勇军营故处
沈钦韩（清代）

军府行人老，平章召寇深。北来苏武节，南向鲁连心。

潮落鱼蛮唱，风高马客吟。退飞甘作鹢，浩荡帛书沈。
咏铜柱
李休烈（唐代）

天门街里倒天枢，火急先须卸火珠。
计合一条丝线挽，何劳两县索人夫。
题端上人诗卷
袁说友（宋代）

般若经中正续灯，可怜白足赤髭人。
头陀临水曾观影，应识圆光宝盖身。
仲春廿日发瓜渚同顾使君益卿赴闽粤郭次甫吴
陆弼（明代）

宝剑柳枝春，翩翩向七闽。
青山问丁戊，白发念庚寅。
大雅千年起，穷交数子真。
平生弧矢在，岂是恋风尘。
忽报二首 其二
边贡（明代）

岂料朝天使，翻为避地人。去留难与决，传报恐非真。

碧树花争蕊，清江水自春。庙堂嘉靖日，州郡转风尘。
与英上人游紫霄观戏述短歌
叶适（宋代）

野水随路曲，东风得木鸣。景物已和柔，川原倍敷荣。

茂桑高既已，细草亦丛生。眷言云外士，及此尘中行。

南临大陂出，波面与心平。道旁古精庐，黄茅间榛荆。

会集倾远村，裳衣自鲜明。银钗插山丹，歌笑喧嘤咛。

何以劳比邻，粔籹杂餦饧。去年谷不饱，白骨今纵横。

等为造化役，未究悲忻情。归来日已夕，旧径成沟坑。

大车者谁子，不寐方宵行。死魂未满眉，擿埴将安程。

感此良自哂，抱谷非鹂鹒。
祁门道中即事
曹彦约（宋代）

社雨初晴旧燕归，春膏潜动小鲜肥。
桃花未必随人去，飞向行人行处飞。
晚步二首 其二
黄淮（明代）

閒向庭阶步绿苔，侧身南望独徘徊。遥知风雨重阳节，三径荒凉菊自开。
醉蓬莱
李石（宋代）

望长江东去，逐客西来，几逢秋杪。江草不花，约鬓丝俱老。朝士杪萸，佳人雪藕，别后忍孤欢笑。楚水楼台，巫山宫殿，五湖烟渺。

又是征帆，万里行去，旧恨鲈鱼，昔盟鸥鸟。九日江南，上蓬莱仙岛。三度刘郎，黄花醉里，问我几时来到。寄语西风，饶他老子，莫欺乌帽。
下瞿塘
安如山（宋代）

去去如奔马，来来无尽船。
人心似江水，日夜向吴天。
宫词
张公庠（宋代）

西苑春深奉翠华，朱栏千万护珍葩。
不如直上红楼去，尽见琼林十里花。
城隅
王醇（明代）

城隅极秋目，暝色又闲津。
无树不归鸟，好山皆属人。
游应似湖冷，诗且送愁新。
去土终非策，男儿愧有身。
淮阴驿逢童子鸣管建初北上
欧大任（明代）

扁舟吾暂系，把袂尔何期。斗酒相逢处，天涯问所之。

淮阴人罢钓，吴市客吹篪。遇合千秋事，君王正好奇。
道夫惠诗为和五首
李处权（宋代）

饭已抄云子，杯仍致麴生。
青梅方弄色，黄鸟已无声。
世态穷尤见，吾心老更明。
从来文字饮，意不在倾城。
和潘叔遇书怀
郑刚中（宋代）

冷落秋风宅一区，悲歌岂为食无鱼。
去来军马潜窥伺，出没神奸未扫除。
许国有心虽感激，济时无路谩欷嘘。
何当成就周宣业，再勒岐阳石鼓书。
昼睡
张耒（宋代）

雨去天已秋，暑归日犹永。
聊为清昼眠，度此亭午景。
虫鸣篱落晚，地僻邻里静。
起坐晚闻鸡，虚堂无俗听。
我非汲汲者，失脚陷机阱。
天道不吾欺，兹焉遣朝暝。
偈倾一百三十三首
释法薰（宋代）

通身无觅处，遍界不曾藏。
闭目中秋坐，却笑月无光。
眼儿媚 旅怀
黄锡朋（清代）

男儿生小恋天涯。遍地领韶华。三杯春酒，七言新句，一树梅花。

晓风拂拂吹帘幕，转盼夕阳斜。醉中闲步，醒来搦管，闷极思家。
次韵和台源诸篇九首之七台峰
黄庭坚（宋代）

欲雕佳句累层峦，深愧挥斤斲鼻端。
作者七人俱老大，昂藏却鼻古衣冠。
千年避世朝市改，万籁入松溪涧寒。
我有号锺锁蛛网，何时对汝发清弹。
送从兄秘校咸赴衢州都掾
宋庠（宋代）

倦客睢园远，迎家越绝长。聊甘督罚掾，羞比入赀郎。

汗竹书縢密，炊菰宴具香。兰台英藻盛，方信乃宗彊。
杂咏五首 其五
苏仲（明代）

上士思修身，下士思修名。身名俱不管，何事诵遗经。
雁
陆龟蒙（唐代）

南北路何长，中间万弋张。
不知烟雾里，几只到衡阳。
咏蜀茶花
王应华（明代）

亦知春已近，不畏腊犹寒。竞兹艳阳色，明霞信可餐。
黄道夫惠纸
李纲（宋代）

文房嘉楮制敲冰，遗我千番得未曾。敢比蛮笺修五凤，愿将绮未赞三乘。

金花乍觉毫端滑，玉版尤宜墨点凝。只恐多言空费纸，更将文吊剡溪藤。
一落索
程垓（宋代）

门外莺寒杨柳。正减欢疏酒。春阴早是做人愁，更何况、花飞后。

莫倚东风消瘦。有酴醿入手。尽偎香玉醉何妨，任花落、愁依旧。
中元节自黄浦出吴淞泛海
陈去病（清代）

舵楼高唱大江东，万里苍茫一览空。
海上波涛回荡极，眼前洲渚有无中。
云磨雨洗天如碧，日炙风翻水泛红。
唯有胥涛若银练，素车白马战秋风。
送张南史（效何记室体）
皇甫冉（唐代）

马卿工词赋，位下年将暮。谢客爱云山，家贫身不闲。

风波杳未极，几处逢相识。富贵人皆变，谁能念贫贱。

岸有经霜草，林有故年枝。俱应待春色，独使客心悲。
木芙蓉
宋祁（宋代）

寒圃萧萧雨气收，敛房障叶似凝愁。
情知边地霜风恶，不肯将花剩占秋。
戊辰感事二首
周文璞（宋代）

久要和平福，须宽次第刑。
诸公善调壹，熙祚必清宁。
夹道焚香拜，今知病酒醒。
谩劳双鬓白，何止故山青。
妖纬朝沉彩，非烟夜透扃。
愿同臧获列，齐寿八千龄。
冬夜伍国开有开同诸从过宿小楼以酒态美如嵇叔夜诗才清似沈休文为韵赋十四绝 其三
李孙宸（明代）

爱月忘夜寒，焚香对酒美。醉后拥衣眠，闻鸡还欲起。
同陈守游碧落洞二首
包恢（宋代）

乳滴珠垂石缀旒，冰清醽绿水鸣球。
龙宫凤穴排苍壁，燕垒蜂房涌碧琉。
公爱彼山岩石峻，我贪此洞冷泉幽。
无双奇观难穷处，便欲留身就隐休。
胡巨源郎中挽词三首 其三
韦骧（宋代）

汲守卧犹治，冯郎发半华。冥鸿方避弋，美玉已埋砂。

露湿铭旌重，风随挽绋斜。九原无甚恨，嗣子善传家。
题台州隐静寺
王建（唐代）

隐静灵仙寺天凿，杯度飞来建岩壑。五峰直上插银河，

一涧当岩泻寥廓。崆峒黯淡碧琉璃，白云吞吐红莲阁。

不知势压天几重，钟声常闻月中落。
童丱须知 其七
史浩（宋代）

倡优卑贱起淫风，涂泽唯知特地浓。珍重贤门贞洁女，不施朱粉自雍容。
哓望云气平凝前山遮尽仅余翠峰数点因赋
史弥宁（宋代）

障山可奈白云何，露出峰尖能几多。
宛心群仵粉墙外，髻环历历见青螺。
自述叠前韵二首 其一
陆居仁（元代）

年少洋洋过闾里，诸生衮衮登省台。雕虫末技笔徒秃，射虎良省石为开。

道在未应随世变，身强不得眩时来。君看塞上翁家马，造物戏人如小孩。
遣兴
雪江秀公（明代）

白云流水度虚屏，小坐池边眼自醒。
春事不知浑入夏，青虫无力堕槐庭。
登梦野亭
张耒（宋代）

危亭瞰云梦，眼界浩无边。
秋见长江路，晴宽七泽天。
永怀哀郢赋，谁吊独醒贤。
俯仰悲千古，披襟尚飒然。
贺新郎 心孩丹五两叔同举，乡饮，大宾介宾观礼喜作
浦安（清代）

古重宾筵典。达尊三、一身咸备，始膺兹选。阿大中郎邦族望，久矣心钦上宪。

并举处、辞胡能免。宠锡恩纶加命服，大宾兄、介弟行无舛。

真盛事，众争羡。

荣分巾帼双眉展。绣帘边、两番观礼，就家开宴。席位依图酬酢敬，玉饭金羹同献。

洵秩秩、威仪不乱。却念先人如健在，我门当、分鼎邀天眷。

看给额，一乡善。
六十七守岁
姜特立（宋代）

少时守岁喜蹁跹，老境衰颓只益眠。
明日未尽添白发，怕人问处是增年。
用篁墩宫谕韵贺樊驸马大振总禁兵宿卫
倪岳（明代）

星光夜照羽林军，都尉承宣自不群。九陛崇班依日月，两朝嘉会际风云。

龙蟠鞞䩬千金直，凤拥兜鍪五色文。明日庆成闻锡宴，宫花宫酝送微醺。
送黄鍊师绝句二首 其一
吴景奎（元代）

闻说谷城黄道士，素华台上见留侯。苍龙点得双睛了，骑绕仙人十二楼。
十月十七日奏辞督办边防
郑孝胥（清代）

我虽敦诗书，何尝习为将。事急适无人，马箠偶一杖。

瓜时当受代，岂免怀怏怏。登楼发长啸，遮眼憎叠嶂。

濠堂与鸥榭，恍惚梦欲忘。上书亟自劾，不恤天下谤。

方将投江湖，物外肆豪放。独来还独往，意气讵非壮。

寸心照人间，皎若月初上。颓波既难挽，用舍贵有当。

安能事纤儿，束缚作恒状。
法曲献仙音
丁宥（宋代）

蝉碧句花，雁红攒月。
孝肃祠堂
谭廷献（清代）

祠门云气接华光，待雨先秋试早凉。水鸟飞来蒲苇碧，青山影里芰荷香。

好从尊酒频中圣，见说清时有谏章。芳草远寻歌楚怨，人间何地不三湘。
果园巷访杨寺丞
刘攽（宋代）

马出城门小径斜，废园故国总堪嗟。曲池平尽乔木老，旧地分张百姓家。
玉山道中五首 其二
李纲（宋代）

石路凝霜白，山村落月纤。溪头一桥小，烟外数峰尖。

高亩层成级，寒沙软胜盐。江南风景好，无那旅愁添。
午日处州禁竞渡
汤显祖（明代）

独写菖蒲竹叶杯，莲城芳草踏初回。
情知不向瓯江死，舟楫何劳吊屈来。
金缕曲 罗浮卜居图为梁又农布衣淯题
陈步墀（清代）

谁返神仙宅。听訇然、擘开列嶂，正欢迎客。四百卅峰云乱下，虎瑟鸾车于役。

更为子、征尘拭拂。玉女冈头猜好梦，又飞来、蝴蝶麻姑侧。

行乐事，此时及。

十年我失江湖策。走天涯、批风抹月，未安泉石。漫说梅花同结社，依旧江南渭北。

阑不住、披图情急。珍重故人深浅去，告山灵、一角留余席。

随杖履，数晨夕。
蕨萁叹
黄复圭（元代）

信州州官万钟粟，杀牛搥马日丝竹。信州乡民蕨作粮，三月怀饥聚头哭。

蕨萁开叶不可餐，蕨根有粉聊锄镵。偏攻性冷损胃气，民面生黄苦憔悴。

县不申闻郡不知，官仓有米重封闭。重封闭，将若何？

众人歌我蕨萁叹，九茎莫唱灵芝歌！
水调歌头（送吕居仁召赴行在所）
张元干（宋代）

戎虏乱中夏，星历一周天。干戈未定，悲咤河洛尚腥膻。万里两宫无路。政仰君王神武。愿数中兴年。吾道尊洙泗，何暇议伊川。

吕公子，三世相，在凌烟。诗名独步，焉用儿辈更毛笺。好去承明谠论。照映金狨带稳。恩与荔枝偏。回首东山路，池阁醉双莲。
次韵答赵少师以南京永寿禅院主僧崇祐于新铁铸佛大殿后建堂写真于其中
韩琦（宋代）

怀德思人始绘容，不缘斯举理难穷。兔园何有安民迹，鹫岭兼无护法功。

名姓不传勋阁上，仪形徒入梵祠中。愿更此误图公像，公行宜居极乐宫。
掬水锡壶
陈宓（宋代）

昔在延平郡，泉声日夜闻。
六年归故里，一缕忆晴云。
儋石终宵足，瓶罍竟日分。
山中有飞瀑，未必惬朝曛。
嘉禾百咏 其四十四 会景亭
张尧同（宋代）

有景道不出，须来此水滨。十分花鸟色，团作一亭春。
万壑松风旧日赐居也因题其壁 其三
弘历（清代）

草长书带绿侵阶，依旧峦光入户佳。拟向山灵话离况，挈壶偏报午时牌。
陆左丞夫人郑氏挽词四首 其二
王铚（宋代）

寒日明丹旐，流尘暗綵衣。那知长夜去，无复逝川归。

方士言终误，神丹事已非。出门寻吊客，惟有鹤双飞。
长门怨
崔道融（唐代）

长门春欲尽，明月照花枝。买得相如赋，君恩不可移。
甲寅元月二首
刘克庄（宋代）

七袠骎骎病鲜懽，君恩犹许备祠官。
婢传稚子屠苏酒，奴笑先生苜蓿槃。
自叹管君今老秃，更悲庞叟不团栾。
新年辜负如筛饼，炮附煨姜胃尚寒。
寄薛先辈
韦庄（唐代）

悬知回日彩衣荣，仙籍高标第一名。瑶树带风侵物冷，

玉山和一射人清。龙翻瀚海波涛壮，鹤出金笼燕雀惊。

不说文章与门地，自然毛骨是公卿。
溪中早春
白居易（唐代）

南山雪未尽，阴岭留残白。西涧冰已消，春溜含新碧。

东风来几日，蛰动萌草坼。潜知阳和功，一日不虚掷。

爱此天气暖，来拂溪边石。一坐欲忘归，暮禽声啧啧。

蓬蒿隔桑枣，隐映烟火夕。归来问夜餐，家人烹荠麦。
柳
李亿（宋代）

倚岸依依一两株，溪风吹影暮烟疏。
青条拂水长如线，钓叟折来穿白鱼。
卢使君追步隐侯作后八咏诗不佞次题倚和倚槛思民力 其四 名园惜落花
胡应麟（明代）

把酒高城望，春光正暮天。落红深小径，新绿涨平田。

粉翅迷蝴蝶，芳心泣杜鹃。谁怜隐侯病，憔悴百花前。
送刘苏州诚之帅夔门
孙应时（宋代）

卧辙违吴会，开帆指蜀门。
江关自奇险，节制故雄尊。
一吐遐方气，勤宣圣主恩。
归来对宣室，献纳伫司存。
挂冠
李瓘（唐代）

古云学古斯入官，我见学易而官难。
平生透破梦觉关，本来面目只儒酸。
吾亲不侍若为欢，不如归去卧林间。
殿前三策沥忠肝，多谢皇恩天地宽。
戏衫卸下白衣还，扁舟飞过子陵滩。
前修亦有逋与抟，圣世与之俱空闲。
何物种放太厚颜，山鬼移文伐其奸。
此行无复出闽山，休音息影谷之盘。
今朝酾酒酹雩坛，便向钱塘门挂冠。
有手须搴龙衮衣，有头须叩九阶墀。
有口须读离骚词，有腹须饱商山芝。
有身不愿挂绿皮，笑问此身到何之。
石室山之颠，重湖水之湄，
陶公云乐夫天命复奚疑。
雪 其四
徐积（宋代）

诸少逸驾追无前，我乘驽马持短鞭。更添一老爱白雪，但开两眼寻青天。

诗中戈矛欲挥我，君家伯仲空忘年。

摇笔吟哦有裂管，倒囊抖擞无遗笺。谁知群形消即露，却还本质污与鲜。

田庐有蓬尚塞户，樵衣无布堪补肩。群儿上垄刍且牧，孤戍曝日旗与旃。

人閒安得真洞府，空中失脚飞神仙。

明月随来会星弁，白云迎去升紫烟。溪湾留下断虹卧，山阴亦有玲珑田。
野坐
姜特立（宋代）

野坐花飞片，溪行水涨痕。
山中閒日月，世上别乾坤。
奉送李户部侍郎自河南尹再除本官归阙
刘禹锡（唐代）

昔年内署振雄词，今日东都结去思。宫女犹传洞箫赋，

国人先咏衮衣诗。华星却复文昌位，别鹤重归太乙池。

想到金闺待通籍，一时惊喜见风仪。
王莽
苏轼（宋代）

汉家殊未识经纶，入手功名事事新。
百尺穿成连夜井，千金购得解飞人。
冬至日遇京使发寄舍弟
杜牧（唐代）

远信初凭双鲤去，他乡正遇一阳生。
尊前岂解愁家国，辇下唯能忆弟兄。
旅馆夜忧姜被冷，暮江寒觉晏裘轻。
竹门风过还惆怅，疑是松窗雪打声。
送程德林赴真州
苏轼（宋代）

君为县令元丰中，吏贪功利以病农。
君欲言之路无従，移书谏臣以自通，（谏臣，蹇受之也。
）元丰天子为改容。
我时匹马江西东，问之逆旅言颇同。
老人爱君如刘宠，小儿敬君如鲁恭。
尔来明目达四聪，收拾驵骏冀北空。
君为赤令有古风，政声直入明光宫。
天厩如海养群龙，并收其子岂不公，（君之子祁举制策，文学行义，为时所称。
）白沙何必烦此翁。
次韵国师对月见怀
周紫芝（宋代）

老子关门不著书，奄奄真复似曹蜍。月来林下苦相忆，诗落眼前欢有馀。

满挹清光归酒面，小分秋色到吾庐。胸中拍塞愁千斛，特地烦君一扫除。
佐礼南都闻命改北将发二律 其二
韩日缵（明代）

一官还自帝京移，岁晏濒行叹路岐。望阙循陔情并切，回车叱路欲何之。

况逢严命趋朝日，正值慈帷介寿期。锡类圣恩知不匮，兼程躬上紫霞卮。